  Туспуктэм: Руслан Нуриахметов Наталия Сильвестрова Удмуртиын Йӧвылэсултон пыласьконъёслы люкмесъёсты дасяны кутскизы, оглом 54 инты радъяны чаклало. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Ӧнерчиос люкмесъёс лэсьтоно интыосты эскерозы, кышкыттэмлыкъя куронъёсты радъяны луонлыкъёсты чаклалозы. Муниципал кылдытэтъёс люкмесэ пырыны лёгетъёс но кутӥськонъёс лэсьтыны, сюресъёсты югдытыны кулэ. Йӧвылэсултон нуналэ пыласьконъёс дыръя люкмесъёс дорын МЧС-ысь покчи пыжъёсъя инспециысь инспекторъёс, спастельёс, Удмуртиысь кунпуш ужъёсъя министерствоысь ӧнерчиос, эмужасьёс, интыысь аскивалтон ёзэсъёслэн ыстэм муртъёссы, асмылкыдчиос дежурить карозы. Соос эрикрадэз чаклалозы, кулэ дыръя юрттэт сётозы. Йӧвылэсултон пыласьконъёслы дасям купельёсын лыдметэн тодматскыны татын луоз. Ватсалом, кылем арн Йӧвылэсультон уе Удмуртиын 13 сюрс адями пыласькиз, куд-ог интыын куазь кезьытэн вуэ пырыны ӧз лэзе.  Тодэ вайытом, пыласькыны малпасьёслэн дӥсьсы но пыдкутчанзы капчиен но ӝог кыльымон но дӥсямон луыны кулэ, умойгес – бирдытэк но шнурокъёстэк. Со сяна, пыд улэ вальыны пичи ковер басьтоно, вуысь потэм бере ик йыре изьы пононо. Вуэ пыремлэсь азьвыл кӧня ке минут бызьылыны, тэтчаны, киосын шонаны кулэ, со мугорез шунтыны юрттоз. Люкмесэ пырон азьын аракы юыны уг яра, соку вуысь потэм бере золгес кынмоно. Зымылэм бере чай шунтоз. Люкмесэ огнын пырыны уг яра – шуак юрттэт кулэ луыны быгатоз. Тегъёс: Удмуртия праздникъёс вӧсьлык  